《送僧还日本》
宋代·窦从周

榜人理行舻，日出江水平。扶桑渺何许，万里浮沧溟。

上人国之彦，夙悟最上乘。慕此中华风，一锡事游行。

名山与奥谷，足迹已遍经。曰予处阛阓，幸矣识韩荆。

论诗坐终日，问法天花零。相得臭味同，蔼蔼芝兰馨。

岂比钱刀徒，市利纷以营。去去须臾间，何以展我情。

江草色萋萋，江花亦冥冥。浮云聚复散，不能常合并。

作者简介：宋镇江丹阳人，字文卿。为人醇朴，深居简出，足不及城市。年过五十，往建阳，从学于朱熹。归而筑室讲道，专以为己之学为学者倡。一夕盗入其室，知为从周所居，转而之他。